|  |
| --- |
| בבית המשפט העליון בשבתו כבית משפט גבוה לצדק |

|  |
| --- |
| בג"ץ 2335/19 |

|  |  |
| --- | --- |
| לפני:  | כבוד המשנה לנשיאה ח' מלצר |
|  | כבוד השופטת ע' ברון |
|  | כבוד השופט ד' מינץ |

|  |  |
| --- | --- |
| העותרת: | עמותת הקנאביס הרפואי |

|  |  |
| --- | --- |
|  | נ ג ד |

|  |  |
| --- | --- |
| המשיבים: | 1. משרד הבריאות - שר הבריאות |
|  | 2. משרד החקלאות - שר החקלאות |
|  | 3. תיקון עולם |
|  | 4. בזלת נחושתן בע"מ |
|  | 5. הסתדרות הרוקחים בישראל |
|  | 6. ברף אוף לייף ישראל בע"מ |
|  | 7. ארגון הרוקחות בישראל |
|  | 8. בטר בע"מ |
|  | 9. קנדוק בע"מ |
|  | 10. פוקוס צמחי מרפא בע"מ |
|  | 11. שיח שריד בע"מ |
|  | 12. פארמוקן בע"מ |

|  |  |
| --- | --- |
| המבקשות להצטרף כידידות בית המשפט: | 1. ההסתדרות הרפואית בישראל |
|  | 2. התאחדות התעשיינים בישראל |

|  |
| --- |
| דיון בהתנגדות לצו-על-תנאי |

|  |  |
| --- | --- |
| בשם העותרת: | עו"ד יסמין מזרחי; עו"ד מרים בריינין  |

|  |  |
| --- | --- |
| בשם המשיבים 2-1: | עו"ד רן רוזנברג  |
| בשם המשיבות 3, 10, 11 ו-12: | עו"ד רועי בלכר; עו"ד מוהנד נאסר; עו"ד עדי עמיתי |
| בשם המשיבה 4: | עו"ד עופר שפירא; עו"ד טל פרג'ון  |
| בשם המשיבה 5: | עו"ד איל פלום |
| בשם המשיבה 6: | עו"ד רועי פדל |
| בשם המשיב 7: | עו"ד זוהר יהלום |
| בשם המשיבה 8: | עו"ד רונן ברק |

|  |  |
| --- | --- |
| בשם המבקשת להצטרף 1: | עו"ד דן לרגמן; עו"ד אלרן שפירא בר-אור |
| בשם המבקשת להצטרף 2: | עו"ד עמוס בנצור; עו"ד לימור טרסי-חן |

|  |
| --- |
| החלטה |

המשנה לנשיאה ח' מלצר:

1. בתאריך 04.03.2020 נערך בפנינו דיון בהתנגדות לצו-על-תנאי וכן בצו הביניים שהוצאו בעתירה.
2. לאחר שמיעת טיעוני באי-כוח הצדדים הגענו לכלל מסקנה כי לנוכח התארכות ההליכים המתנהלים בפני ועדת המחירים הבין משרדית המשותפת למשרדי האוצר והבריאות הפועלת מכוח **חוק הפיקוח על מחירי מצרכים ושירותים, התשנ"ו-1996** (להלן: **ועדת המחירים**), אשר דנה בנושאים הכרוכים בעתירה ובצווים שהוצאו במסגרתה – יש להאריך, לעת הזו, את תוקפו של צו הביניים, כך שרישיונות השימוש בקנביס הרפואי, שתוקפם הוארך במסגרת צו הביניים יוסיפו לעמוד בתוקפם עד לתאריך 15.05.2020, או עד עשרה ימים לאחר החלטת **ועדת המחירים** בנושא שהועמד בפניה, לפי המוקדם מביניהם, או עד להחלטה אחרת של בית משפט זה. אספקת הקנביס במהלך תקופה זו לבעלי רישיונות השימוש בקנביס מההסדרה הישנה (להלן: **מחזיקי רישיונות השימוש**) – תיעשה בתנאים ובמחירים שהיו נהוגים במסגרת ההסדרה הישנה, כמובהר בהחלטת ההרכב מתאריך 05.12.2019.
3. ביחס למחלוקות הפרשניות שעודן קיימות בנוגע להיקף תחולתו של צו הביניים ולטענות שהועלו באשר להפרותיו על-ידי חלק מן המשיבים, מובהר בזאת כי החובה לספק קנביס רפואי ל**מחזיקי רישיונות השימוש**, שתוקפם הוארך מכוח צו הביניים, בתנאים ובמחירים שהיו נהוגים במסגרת ההסדרה הישנה, חלה על המשיבים גם אם כל החומרים מן התקופה שקדמה לתחילת ההסדרה החדשה אזלו ממצאי החומר שברשותם. לפיכך, מי מן המשיבים שהחומרים היחידים שנותרו בידיו הם חומרים, אשר עברו את בדיקות האיכות הנדרשות במסגרת ההסדרה החדשה, נדרש לספק חומרים אלו ל**מחזיקי רישיונות השימוש** שתוקפם הוארך מכוח צו הביניים, בתנאים ובמחירים שהיו נהוגים במסגרת ההסדרה הישנה, וכל זאת עד למועד פקיעתו של צו הביניים.
4. תשומת ליבם של **מחזיקי רישיונות השימוש** לכך שכל הארכה נוספת של תקופת תחולתו של צו הביניים מעבר לתאריך 15.05.2020, ככל שתידרש כזאת, תותנה בביצוע מעקב רפואי על-ידי הרופא המטפל, שפרטיו נכללו ברישיון השימוש הקיים ברשותם ובקבלת המלצה ממנו. על **מחזיקי רישיונות השימוש** יהיה איפוא להמציא המלצה מהרופא המטפל בהתאם לסעיף 3.6 ל**חוזר היחידה לקנביס רפואי, נוהל מס' 106 (תאריך עדכון: מאי 2019)** כתנאי לחידוש רישיון השימוש, או להמשך תוקפו, ככל שבעתיד יוחלט כי הדבר נדרש. בהקשר זה, מומלץ למחזיקי רישיונות השימוש לדאוג לנסות ולהשיג המלצה כנ"ל כבר בזמן הקרוב, בבחינת 'יפה שעת אחת קודם'.
5. המשיבים המיוצגים על-ידי פרקליטות המדינה יגישו הודעה מעדכנת לבית המשפט בדבר אופן התקדמות ההליכים המתנהלים בפני **ועדת המחירים**, וזאת עד לתאריך 01.05.2020. המשיבים המיוצגים על-ידי פרקליטות המדינה יוכלו, באותה ההזדמנות ועד לאותו המועד, להגיש תגובה משלימה לצו-על-תנאי שהוצא בעתירה, לרבות ביחס לאותם ראשים ממנו שלא זכו להתייחסות מצידם במסגרת תצהיר התשובה שהוגש.

שאר הצדדים יוכלו להגיב להודעת העדכון האמורה, תוך 15 ימים מעת הגשתה.

1. בהיאסף כל העדכונים הנ"ל – נחליט בדבר דרך המשך הטיפול בעתירה.

 ניתנה היום, ‏י"ב באדר התש"ף (‏8.3.2020).

|  |  |  |
| --- | --- | --- |
| המשנה לנשיאה | ש ו פ ט ת | ש ו פ ט |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 19023350\_K41.docx שב

מרכז מידע, טל' 077-2703333, 3852\* ; אתר אינטרנט, [http://supreme.court.gov.i](http://supreme.court.gov.il/)l